***1.*** ***Кратка обобщена информация за осъществената контролна дейност за месец февруари 2018 г. и резултати от извършената контролна дейност.***

За месец февруари 2018 г. служителите от „Контрол и охрана“ в дирекциите на националните паркове са извършили 184 броя проверки на 55 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1323 броя. Съставени са 8 акта за установяване на административни нарушения и са дадени 18 броя предписания. Издадени са 10 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

През месец февруари са извършени контролни дейности по недопускане на бракониерство и незаконен добив на дървесина на територията на парка и прилежащите територии, като служителите паркова охрана извършваха проверки по различно време на денонощието, с цел да се предотврати бракониерството в защитената територия. Предприети са действия с цел превенция, извършени са проверки в ниската част на парка и в граничните зони съвместно с Държавните горски стопанства, както и извънредни проверки с цел недопускане на бракониерски актове на територията на парка.

През отчетния период са извършени проверки относно въведените забрани с Плана за управление на НП „Пирин“ за каране на ски извън маркираните ски-писти и трасета и използването на моторизирани средства, освен при неотложни дейности в горите и спасителни акции на територията на парка. В най-конфликтните точки служителите „Паркова охрана“ са извършили допълнителни охранителни действия с цел недопускане на каране на ски извън маркираните ски-писти и трасета и използването на моторизирани средства. Съставен е 1 брой акт за установяване на административно нарушение (АУАН) за нерегламентирано каране на ски извън обозначените за това места, както и 1 брой предупредителен констативен протокол с дадени в него предписания за въведените забрани с ПУ на НП „Пирин“ за каране на ски извън маркираните ски-писти и трасета и използването на моторизирани средства, освен при неотложни дейности в горите и спасителни акции на територията на парка.

Извършени са проверки относно спазване на дадените условия в становища от Директора на парка и решения на МОСВ. Проверявано е състоянието на парковите архитектурни елементи. Съставени са 2 броя констативни протокола за установено административно нарушение за посегателство над информационно табло тип „Къщичка“ поставено над с. Илинденци, извън територията на парка и за нерегламентирано каране на моторизирани средства на територията на Парков участък (ПУ) „Безбог“. За двете констатирани нарушения от неизвестни извършители са подадени сигнали до РУ- Полиция от прилежащите на парка общини.

**2.2. НП „Рила“**

През месец февруари няма съставени констативни протоколи за установяване на административно нарушение и актове за установяване на административно нарушение. Директорът на Дирекция „Национален парк Рила“ е издал две наказателни постановления за нерегламентирано преминаване с МПС през защитена територия и осъществяване на конен туризъм по маршрути, извън тези, посочени в изрична заповед и без разрешение за осъществяване на такъв вид дейност.

По всички издадени съгласувателни и разрешителни заповеди, служителите „Паркова охрана и контрол“ осъществяват текущ и последващ контрол.

При проверките, осъществявани от парковата охрана и отразявани в дневниците им, най-голям брой са реализирани във връзка със санитарното състояние на гората и проверки за незаконна сеч и извоз на дървесина. Тези, свързани с незаконен лов /бракониерство/ са 135 бр., 70 бр. са за състоянието на реките и езерата и незаконен риболов, 17 бр. са свързани със замърсяване на защитената територия, 39 бр. проверки по границите на Национален парк „Рила“ и резерватите с различните горски стопанства, държавни лесничейства и общински горски стопанства, 41 бр. проверки на пътища и пътни съоръжения, 31 бр. във връзка с наличието/липсата на табели и тяхното състояние, 27 бр. проверки, относими към състоянието на екопътеките и кътовете за отдих и бивакуване и 19 бр. на туристически пътеки. 6 бр. проверки са направени за състоянието на ВиК и други водопреносни съоръжения на територията на парка и паленето на огън извън определените за тази цел места, 22 бр. на хижи и заслони, 8 бр. – МПС, 18 бр. проверки на туристи, 5 бр. на електропроводи, попадащи на територията на НП „Рила“.

Не са констатирани случаи на бракониерство и незаконен риболов.

На туристите се предоставя информация във връзка с правилата за поведение в Национален парк „Рила“, местата за бивакуване, хижи и туристически маршрути.

**2.3. НП „Централен Балкан“ (НПЦБ)**

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през февруари 2018 г. бяха: превантивен и текущ контрол по отношение предотвратяване и установяване на нарушения свързани с опазване фауната и горските територии от посегателства, състояние на парковата инфраструктура, както и последващ контрол на съгласувани дейности в защитената територия. Приоритетно основните групи потенциални нарушители, върху които беше фокусирано вниманието на парковата охрана, бяха ловните и дърводобивни бракониери, собственици и ползватели на туристически и инфраструктурни обекти в парка. През месеца бяха планирани и реализирани проверки и дежурства предимно в районите със засилен интерес от страна на ловните бракониери. Продължиха и мероприятията по охрана в горите с цел предотвратяване на незаконни посегателства върху горския фонд в достъпните горски територии на парка и тези около туристическите и животновъдни обекти.

През февруари отново бе отделено специално внимание на резерватите в НПЦБ, като беше планирана и реализирана система по тяхната охрана с цел противодействие на основната заплаха - ловното бракониерство. Специално внимание беше отделено на Поддържан резерват „Чамджа“, където близостта му до село Христо Даново създава предпоставки за незаконното посегателство върху горския фонд в територията му.

За успешно противодействие на заплахите, при осъществяване на контролната и охранителна дейност, приоритетно бяха планирани и реализирани мероприятия съгласно създадената и добре функционираща схема с приоритет на така наречените „горещи“ точки в „критични“ времеви периоди рано сутрин и привечер, като приоритетни за контрол бяха:

* райони с висока степен на риск за ловно бракониерство;
* териториите на деветте резервата в НПЦБ, както и на двата резервата извън парка, управлявани от ДНПЦБ – Поддържан резерват „Чамджа“ и Резерват „Еленова гора“;
* зони в горски територии по границата на парка и около обекти разположени в парка – традиционно обект на дърводобивни посегателства;
* туристически пътеки и туристическата инфраструктура на парка с цел установяване тяхното експлоатационно състояние относно безопасното им използване от посетителите.

През месеца е планиран и осъществяван постоянен контрол на собственици, ползватели и посетителите по отношение спазването на режимите и нормите в защитената територия, като в резултат на това не са допуснати съществени увреждания и загуби на биологично разнообразие.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.